***ZŠ Jánosa Endrődyho s VJM – Endrődy János Alapiskola***

 **Etický kódex pedagogických zamestnancov a odborných zamestnancov**

 **2023/2024**

**Základné ustanovenia**

 1. Základným cieľom etického kódexu pedagogického zamestnanca Základnej školy J. Endrődyho s VJM. Školská ulica 491/2, 94352 Mužla ( ďalej len Etický kódex ) je definovanie pravidiel pre nestranný výkon učiteľa ZŠ ako základ pre budovanie dôvery zo strany verejnosti

 2. Etický kódex stanovuje pravidlá správania a konania pedagogického zamestnanca Základnej školy J. Endrődyho s VJM, Školská ulica 491/2, 94352 Mužla ( ďalej len učiteľa ), pričom konkretizuje práva a povinnosti učiteľa .

 3. Etický kódex je záväzný pre všetkých učiteľov ZŠ J. Endrődyho s VJM, Školská ulica 491/2, Mužla je fyzická osoba, ktorá je v pracovnoprávnom vzťahu k zamestnávateľovi – ZŠ J. Endrődyho s VJM, Školská ulica 491/2, 94352 Mužla

***PREAMBULA***

Účelom Etického kódexu zamestnancov Základnej školy J. Endrődyho s VJM je vymedziť a podporovať potrebné štandardy správania sa zamestnancov vo vzťahu k verejnosti, rodičom, žiakom a spolupracovníkom, súčasne informovať verejnosť o tom, aké správanie je oprávnená od pedagogických, odborných a správnych zamestnancov

Základná škola je verejná ustanovizeň, ktorá šíri kultúrne bohatstvo svojho národa a svojej spoločnosti, ovplyvňuje ju a vytvára v nej nové, vlastné podnety. Poslaním všetkých zamestnancov Základnej školy J. Endrődyho s VJM je chrániť najvyššie ľudské hodnoty, dôstojnosť človeka, viesť žiakov k úcte a poznaniu kultúrneho bohatstva aj iných národov. Škola je dielňou ľudskosti a úcty k životu a poslaním školy je vytvoriť žiakovi v škole takú atmosféru, aby žiak bol šťastný, spokojný, rád sa vzdelával a mal podmienky na optimálny rozvoj celej svojej osobnosti.

**ZÁKLADNÉ PRINCÍPY SPRÁVANIA SA ZAMESTNANCA**

 **1.** Zamestnanec má pri výkone svojej profesie základné práva a slobody zaručené Ústavou Slovenskej republiky bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnosti alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať.

 **2.** Zamestnanec je povinný plniť svoje úlohy čestne, svedomito a zodpovedne, v dobrej viere a v zhode s poslaním školy. Výkon práce musí byť spojený s maximálnou mierou slušnosti, porozumenia a ochoty. Voči verejnosti vystupuje zdvorilo a s úctou, nie je však povinný znášať vulgárne prejavy a urážky a konať s osobami, ktoré nedodržiavajú základné pravidlá slušného správania.

 **3**. Zamestnanec je povinný konať v súlade s cieľmi a úlohami zamestnávateľa, pričom sa nesmie dať ovplyvniť zámermi iných osôb, ani prijať akúkoľvek finančnú alebo inú výhodu, ktorá by mohla mať vplyv na riadny výkon jeho povinnosti.

**4**. Zamestnanec zodpovedá za svoje konanie a rozhodnutia zamestnávateľovi a verejnosti, je pripravený podrobiť sa kontrole a strpieť nevyhnutne potrebné preskúmanie jeho postupu.

 **5.** Zamestnanec je pri plnení svojich úloh maximálne otvorený a prístupný verejnosti. Je však oprávnený odmietnuť poskytnutie tých informácií, ktorých poskytnutie zakazuje zákon1 alebo vnútorné smernice organizácie (Rokovací poriadok Pedagogickej rady, Rokovací poriadok pracovnej porady).

**6.** Zamestnanec je povinný počínať si tak, aby nedochádzalo ku škodám na majetku a zariadeniach školy, ktoré je povinný využívať efektívne, hospodárne, nezneužívať ich na dosiahnutie osobného prospechu.

**7.** Zamestnanec plní úlohy vyplývajúce z jeho pracovného zaradenia osobne, zodpovedne, udržiava vysokú mieru svojej pracovnej aktivity, výkon práce vo verejnom záujme vykonáva na vysokej odbornej úrovni, ktorú si prehlbuje priebežným vzdelávaním.

**8.** Zamestnanec svojim konaním a vzťahmi prispieva k tvorbe kvalitných medziľudských vzťahov a ich udržiavaniu, podieľa sa na vytváraní atmosféry vzájomnej dôvery a úcty, nevyvoláva konflikty a vyhýba sa im.

 **9.** Zamestnanec sa vyhýba činnosti, ktorá by naštrbila dôveru zamestnávateľa v jeho schopnosť plniť pracovné úlohy nestranne a objektívne.

**10**. Zamestnanec počas výkonu práce vo verejnom záujme a ani po jeho skončení nezneužíva výhody vyplývajúce z jeho pracovného postavenia a ani informácie získané pri plnení úloh pre získanie akéhokoľvek majetkového, či iného prospechu, neponúka ani neposkytuje žiadnu výhodu vyplývajúcu z jeho pracovného postavenia.

 **11.** Zamestnanec je povinný zachovávať mlčanlivosť o skutočnostiach, o ktorých sa dozvedel pri plnení svojich úloh, a ktoré v záujme zamestnávateľa nemožno oznamovať iným osobám, pričom táto povinnosť trvá i po skončení pracovného pomeru; to neplatí, ak ho tejto povinnosti zbavil štatutárny orgán alebo ním poverená osoba.

**12.** Zamestnanec prichádza na pracovisko vhodne upravený, aby svojím výzorom a oblečením primerane reprezentoval svojho zamestnávateľa.

 **13.** Vedúci zamestnanec nezneužíva právomoc nadriadeného voči podriadeným, je vzorom správania, prístupov a konania pre spolupracovníkov, podporuje rozvoj schopností svojich spolupracovníkov, je otvorený pripomienkam a návrhom spolupracovníkov.

**14**. Všetci zamestnanci sa vyvarujú konania, ktoré by mohlo byť označené ako útok, intriga či šikanovanie zamestnancov voči jednotlivcom, alebo tlakom zo strany nadriadeného voči podriadenému a s tým súvisiacimi ďalšími prejavmi. 1 zákon č. 211/2000 Z.z. o slobodnom prístupe k informáciám

 **15.** Zamestnanec je povinný bezodkladne oznámiť svojmu nadriadenému prípady: konfliktu záujmov, resp. nemožnosti vyhnúť sa konfliktu záujmov,¬ ak je požiadaný, aby konal v rozpore s právnymi predpismi alebo etickými¬ kódexom, zistenia straty alebo poškodzovania verejného majetku, podvodného alebo¬ korupčného konania, vulgárnych útokov smerujúcich voči jeho osobe alebo voči orgánu¬ samosprávy alebo konania s osobami pod vplyvom návykových látok, ponúknutia akejkoľvek výhody, ktorá by mohla mať nežiaduci vplyv na¬ jeho rozhodovanie.

**ZÁKLADNÉ NORMY PROFESIE PEDAGÓGA A ODBORNÉHO ZAMESTNANCA**

 **1.** Pedagóg a odborný zamestnanec je vedomý svojej zodpovednosti, ktorou spoluvytvára etické vlastnosti a ľudsky mravné kvality mladej generácie. Je vzorom pre spoločnosť.

**2.** Pedagóg a odborný zamestnanec sústavne zvyšuje svoju profesionálnu úroveň.

**3.** Pedagóg a odborný zamestnanec sa neustále vzdeláva, projektuje si celoživotné vzdelávanie, zvyšuje svoju kvalifikáciu a snaží sa získavať najnovšie informácie a poznatky zo svojho odboru. Je tvorivou osobnosťou, preto je otvorený zmenám a stále hľadá nové poznatky a nové riešenia.

 **4.** Pedagóg a odborný zamestnanec vyznáva a otvorene sa hlási k ideálom demokracie a humanizmu. Svojím konaním a vystupovaním zvyšuje spoločenský status pedagóga a odborného zamestnanca. Je nezávislý a slobodný, ale jeho voľba nesmie urážať ľudskú dôstojnosť a šíriť násilie. O svojom pôsobení podáva pravdivé informácie, aby mohli byť objektívne posúdené jeho kompetencie. Nepredkladá žiakom svoje názory a myšlienky ako jedinú správnu možnosť.

 **5.** Pedagóg a odborný zamestnanec odovzdáva mladej generácii kultúrne dedičstvo národa a ľudskej spoločnosti a vzhľadom na tradície pôsobí ako spolutvorca súčasnej i budúcej kultúry, čo však predpokladá jeho vzdelanosť a tvorivého ducha.

**6.** Pedagóg a odborný zamestnanec si je vedomý svojej omylnosti, preto ak pochybí, musí si vedieť priznať chybu a byť schopný niesť za ňu zodpovednosť. Získané informácie a podnety dokáže kriticky prehodnotiť a následne ich uplatniť v praxi.

 **7.** Pedagóg a odborný zamestnanec počas výchovno-vzdelávacieho procesu nesmie brať na zreteľ komerčné hľadisko, vlastný prospech a úžitok, ale musí sa riadiť svojím svedomím, pozitívnymi výchovno-vzdelávacími potrebami žiaka a vedeckými poznatkami.

 **8.** Pedagogický zamestnanec alebo odborný zamestnanec: - akceptuje potrebu tímovej práce vo výchove a vzdelávaní ako prirodzený rámec svojho profesionálneho pôsobenia.

**PRÁVA A POVINNOSTI PEDAGÓGOV A ODBORNÝCH ZAMESTNANCOV VOČI ŽIAKOM**

**1**.Pedagogický zamestnanec rešpektuje rovnako všetkých žiakov, ich zákonných zástupcov a zástupcov zariadenia, bez ohľadu na ich pohlavie, náboženské vyznanie alebo vieru, rasu, príslušnosť k národnosti alebo etnickej skupine, zdravotné postihnutie, vek, sexuálnu orientáciu, manželský stav a rodinný stav, farbu pleti, jazyk, politické alebo iné zmýšľanie, národný alebo sociálny pôvod, majetok,  rod alebo  iné postavenie,  alebo bez  ohľadu na to,  či ide o oznamovateľa kriminality alebo inej protispoločenskej činnosti, dbá o dobro žiakov. Pedagóg a odborný zamestnanec rešpektuje žiaka ako rovnocenného partnera so všetkými občianskymi právami a povinnosťami, právami i povinnosťami vyplývajúcimi z Deklarácie práv dieťaťa a z iných dokumentov a právnych noriem platných na území Slovenskej republiky. Vzťah pedagóga (odborného zamestnanca) a žiaka je postavený na vzájomnej úcte, pochopení, vzájomnej ústretovosti.

 **2.** Pedagóg a odborný zamestnanec zaručuje rovnaký prístup ku všetkým bez ohľadu na pohlavie, rasu, farbu pleti, jazyk, vieru a náboženstvo, politické či iné zmýšľanie, národný alebo sociálny pôvod, príslušnosť k národnostnej alebo etnickej skupine, majetok, rod alebo iné postavenie. Nikoho nemožno z týchto dôvodov poškodzovať, zvýhodňovať alebo znevýhodňovať. Každý má právo na zachovanie ľudskej dôstojnosti, osobnej cti, dobrej povesti, na ochranu mena, ochranu pred neoprávneným zasahovaním do súkromného a rodinného života.

 **3.** Pedagóg a odborný zamestnanec prihliada na špecifické výchovné a vzdelávacie potreby jednotlivých žiakov vyžadujúcich si individuálny prístup. Je povinný zrozumiteľne, veku primerane a v súlade s platnými základnými pedagogickými dokumentmi žiaka vzdelávať a vychovávať.

 **4**. Pedagóg a odborný zamestnanec žiakom podáva fakty a informácie pravdivé, objektívne a neskreslené. Snaží sa žiakom poskytnúť komplexný a objektívny prehľad informácií v danej problematike bez ohľadu na vlastné presvedčenie a vlastné konanie.

**5.** Pedagóg a odborný zamestnanec nesmie žiakovi úmyselne či vedome ublížiť. Má právo a povinnosť dohliadať na zdravý fyzický a mentálny vývoj žiaka, v prípade jeho ohrozenia bezodkladne na to upozorniť rodičov, resp. zákonných zástupcov žiaka, prípadne príslušné orgány a inštitúcie. Pedagóg a odborný zamestnanec nesmie napomáhať alebo sa zúčastňovať na porušovaní cti a dôstojnosti žiaka, je povinný oznámiť príslušným orgánom podozrenie z hrubého alebo krutého zaobchádzania a týrania žiaka.

 **6.** Pedagóg a odborný zamestnanec vedie svojich žiakov k samostatnosti a ku kritickému mysleniu. V rámci svojich a žiakových schopností a možností sa snaží o komplexný rozvoj žiakovej osobnosti.

 **7.** Pedagóg a odborný zamestnanec nesmie akýmkoľvek spôsobom zneužiť dôveru a závislosť žiaka, rodičov prípadne jeho zákonných zástupcov.

**PRÁVA A POVINNOSTI PEDAGÓGOV A ODBORNÝCH ZAMESTNANCOV VOČI RODIČOM**

**1.** Pedagóg a odborný zamestnanec rešpektuje úlohu a zodpovednosť rodičov ako hlavných činiteľov vo výchove ich vlastných detí a usiluje sa o spoluprácu s nimi tak, aby výchovné pôsobenie bolo pokiaľ možno jednotné a v prospech žiaka. Preto s nimi spolupracuje a poskytuje im profesijnú pomoc pri výchove.

 **2.** Pedagóg a odborný zamestnanec pravdivo, pravidelne a zodpovedne informuje žiaka, jeho rodičov resp. zákonných zástupcov o výchovno-vzdelávacích úspechoch a neúspechoch žiaka, o výsledkoch spoločnej vzdelávacej a výchovnej práce, o prípadných problémoch, ťažkostiach a prípadných rizikách, ktoré môžu nastať. Ak je to potrebné, prejednáva s nimi formu pomoci dieťaťu a spoločný výchovný postup.

 **3.** Pedagóg a odborný zamestnanec, po dohode alebo v stanovenom čase, poskytne konzultácie ohľadom výchovno-vzdelávacieho procesu rodičom resp. zákonným zástupcom žiaka. Napomáha rozvoju vzájomných vzťahov a spolupráce medzi rodičmi a pedagógmi (odbornými zamestnancami, prípadne vedením školy. Tieto vzťahy buduje na základe vzájomnej úcty a dôvery.

 **4.** Pedagóg a odborný zamestnanec pravdivo prezentuje pozitívne aj negatívne výsledky svojej práce, práce svojej školy alebo školského zariadenia.

**5.** Pedagóg a odborný zamestnanec považuje informácie o rodinách, ktoré získa pri svojej práci za mimoriadne dôverné, zaobchádza s nimi zodpovedne a chráni tak osobnú dôstojnosť žiakov a členov ich rodín.

 **PRÁVA A POVINNOSTI PEDAGÓGOV A ODBORNÝCH ZAMESTNANCOV VOČI KOLEGOM**

 **1.** Pedagóg a odborný zamestnanec spolupracuje pri výchove a vzdelávaní s ostatnými kolegami, ktorí súčasne vzdelávajú a vychovávajú žiaka, spolupracuje s pedagógmi a odbornými zamestnancami, ktorých vzdelávaním a výchovou prešli a tými, ktorí budú žiaka vzdelávať a vychovávať v nasledujúcom období. Požiada iného pedagóga a odborného zamestnanca, prípadne iného odborníka o konzultáciu vždy, keď si to vyžaduje záujem žiaka a okolnosti. Závery je vhodné dokumentovať písomne.

 **2.** Pedagógovia a odborní zamestnanci sa navzájom podporujú a navzájom si pomáhajú bez ohľadu na to, na akom poste a na akom type školy, či školského zariadenia pôsobia. Pestujú vzájomnú kolegialitu, profesionalitu, úctu, hrdosť na svoje poslanie v slovenskej spoločnosti.

 **3.** Pedagógovia a odborní zamestnanci sa navzájom podporujú a pomáhajú si pri ďalšom vzdelávaní vo svojom odbore, pri rozširovaní svojho kultúrneho a poznatkového obzoru a v ďalších oblastiach

**4.** Pedagógovia a odborní zamestnanci navzájom pestujú vzájomnú solidaritu a spolupatričnosť, svojím dielom prispievajú k medzinárodnej kooperácii a prestíži výchovno-vzdelávacej sústavy Slovenskej republiky.

 **5.** Pedagóg nepreferuje len svoj predmet, ale spolupracuje s inými pedagógmi a vytvára medzipredmetové vzťahy, nezasahuje do kompetencií a rozhodnutí svojich kolegov.

 **6.** Pedagóg a odborný zamestnanec nesmie podľahnúť pocitu falošnej kolegiality a stavovskej spolupatričnosti. Ak je svedkom neodbornosti kolegu, jeho nesprávneho či nespravodlivého správania, diskriminácie či iného negatívneho javu, konfrontuje túto situáciu s dotyčným kolegom. Pedagóg a odborný zamestnanec nekritizuje a neznevažuje prácu kolegov v ich neprítomnosti. Ak nenastane zlepšenie, informuje o tom vedenie školy alebo príslušné orgány.

**7.** Učiteľ nesmie vedome šíriť nepravdivé informácie o svojich spolupracovníkoch !

**8.** Svoje pracovné postupy dokáže objasniť, zdôvodniť a niesť za ne zodpovednosť, chráni česť, dôstojnosť a súkromie seba samého, kolegov, žiakov, zákonných zástupcov a zástupcov zariadení. Obozretne nakladá s dôvernými informáciami, nepoužije ich neoprávnene, v neprospech alebo na znevýhodnenie človeka či organizácie, ktorej sa priamo alebo nepriamo týkajú. Svoje postavenie nevyužíva na manipuláciu a na osobný prospech, odmieta všetky formy diskriminácie alebo správania, ktoré by spôsobilo ujmu druhým.

**Záver**

Viesť človeka od útlej mladosti k poznávaniu krásy a pravdy je vznešeným poslaním tých, ktorých v živote zdobí meno **UČITEĽ**. Táto práca je zároveň poslaním človeka, ktorý si ju zvolil za svoju životnú cestu, a preto by mal spĺňať vysoký morálny kredit, hoci to nie je vždy také jednoduché.

V prvom rade by mal každý pedagóg predstavovať človeka milujúceho deti i svoju prácu, byť hrdý na svoje poslanie a výsledky svojich žiakov, tolerantný k nedostatkom a slabostiam rodičov i žiakov, dôsledný v nárokoch na svoje výkony i výkony zverených žiakov, rešpektujúci individualitu žiakov i kolegov, tvorivý v hľadaní metód a foriem práce.

Zároveň by mal byť morálnou a odbornou  autoritou,  pomocníkom  a sprievodcom  žiakov pri ich výchove a vzdelávaní, ako aj pri optimalizácii ich osobnostného vývinu. Preto  morálne kvality pedagogického zamestnanca  a  schopnosť  riešiť  etické problémy predstavujú jeden z kľúčových atribútov úspešného výkonu pracovnej činnosti.

Tento kódex je súčasťou pracovného poriadku. Bol prerokovaný na PR a so zástupcami zamestnancov. Platnosť a účinnosť nadobúda 4.septembra 2023.

 .....................................................................

 Ing. Ölveczky Árpád, riaditeľ školy

.................................................. ......................................................

Mgr. Katalin Madari, zástupkyňa riaditeľa Mgr. Fundárek Silvia, zástupkyňa riaditeľa